2012.gada Noteikumi Nr.

Rīgā (prot. Nr. .§)

**Valsts tehniskās uzraudzības aģentūras nolikums**

Izdots saskaņā ar

Valsts pārvaldes iekārtas likuma

16.panta pirmo daļu

**I. Vispārīgie jautājumi**

1. Valsts tehniskās uzraudzības aģentūra ir zemkopības ministra pārraudzībā esoša tiešās pārvaldes iestāde (turpmāk – iestāde). Zemkopības ministrs pārraudzību īsteno ar Zemkopības ministrijas starpniecību.

2. Iestādes darbības mērķis ir nodrošināt cilvēka veselībai, dzīvībai un apkārtējai videi nekaitīgas traktortehnikas un tās piekabju valsts tehnisko un tirgus uzraudzību, traktortehnikas vadītāju mācību procesa un tā nodrošinājuma uzraudzību, uzturēt traktortehnikas, tās piekabju un traktortehnikas vadītāju informatīvo sistēmu, kā arī iepazīstināt sabiedrību ar lauksaimniecības nozares attīstības vēsturi un popularizēt materiālās un nemateriālās liecības par saimniekošanu un dzīvi Latvijas laukos no 19.gadsimta beigām līdz mūsdienām.

**II. Iestādes funkcijas, uzdevumi un kompetence**

3. Saskaņā ar normatīvajos aktos noteikto iestādes kompetencē ir šādas funkcijas:

3.1. traktortehnikas un tās piekabju īpašumtiesību nostiprināšana;

3.2. traktortehnikas, tās piekabju un lauksaimniecības iekārtu tehniskā kontrole un uzraudzība;

3.3. traktortehnikas vadītāju apmācības procesa un tā nodrošinājuma uzraudzība;

3.4. traktortehnikas un tās piekabju tirgus uzraudzība;

 3.5. valsts informatīvās sistēmas „Traktortehnikas un tās vadītāju valsts informatīvā sistēma” (turpmāk – valsts informatīvā sistēma) uzturēšana;

3.6. sabiedrības iepazīstināšana ar lauksaimniecības nozares attīstības vēsturi un kultūrvēsturiskā mantojuma saglabāšana.

4. Lai īstenotu šo noteikumu 3.punktā minētās funkcijas, iestāde pilda šādus uzdevumus:

4.1. veic traktortehnikas un tās piekabju agregātu numuru salīdzināšanu;

4.2. nodrošina un veic nepieciešamās darbības traktortehnikas un tās piekabju numurētu agregātu īpašnieku maiņas gadījumos;

4.3. nodrošina un veic nepieciešamās darbības traktortehnikas un tās piekabju īpašumtiesību nostiprināšanas gadījumos;

4.4. nodrošina traktortehnikas un tās piekabju valsts tehnisko apskati un ekspluatācijas drošības kontroli;

4.5. nodrošina informācijas apriti obligātās transportlīdzekļu (traktortehnikas) vadītāju civiltiesiskās atbildības apdrošināšanas jomā;

4.6. pārbauda traktortehnikas vadītāju sagatavošanas mācību iestāžu materiālās bāzes un tehniskā nodrošinājuma atbilstību normatīvajos aktos noteiktajām prasībām;

4.7. veic traktortehnikas vadītāju apmācības procesa uzraudzību;

4.8. nodrošina traktortehnikas praktiskās apmācības instruktoru apmācību un atestāciju;

4.9. nodrošina un veic traktortehnikas vadītāju eksaminācijas rezultātu izvērtēšanu;

4.10. uzrauga traktortehnikas, tās piekabju un numurēto agregātu tirdzniecību atbilstoši normatīvo aktu prasībām;

4.11. noformē un izsniedz tirdzniecības vietas apliecību komersantiem, kas vēlas nodarboties ar traktortehnikas, tās piekabju un numurēto agregātu tirdzniecību;

 4.12. nodrošina patērētāju tiesību aizsardzību, ja traktortehnikas un to piekabju tirgū tiek piedāvāta normatīvo aktu prasībām neatbilstoša traktortehnika un traktoru piekabes;

 4.13. kārto un uztur valsts informatīvo sistēmu;

4.14. atbilstoši kompetencei sagatavo un sniedz informāciju citiem valsts reģistriem un datubāzēm;

4.15. uzkrāj, dokumentē un saglabā kultūrvēsturiskus materiālus par Latvijas lauksaimniecības nozari un ievērojamiem lauksaimniecības darbiniekiem;

4.16. nodrošina iestādes struktūrvienību – Latvijas Lauksaimniecības muzejs un K.Ulmaņa piemiņas muzejs "Pikšas" (turpmāk – muzeji) – darbību un lauksaimniecības kultūrvēsturisko priekšmetu (turpmāk – muzeju krājums) atbilstošu uzturēšanu, uzskaiti un pārvaldību;

4.17. veic pētniecisko un izglītojošo darbu par lauksaimniecības nozari un tās attīstības vēsturi;

4.18. pilnveido un izmanto muzeju krājumus atbilstoši normatīvajiem aktiem par muzeju krājuma veidošanu;

4.19. nodrošina muzeju krājuma pieejamību sabiedrībai, izglīto sabiedrību un popularizē lauksaimniecības nozari, izmantojot muzeju krājumus;

4.20. sagatavo, iekārto un uztur muzeju pastāvīgās ekspozīcijas un izstādes par lauksaimniecības tēmām;

4.21. veido muzeju krājumu par izciliem lauksaimniecības nozaru darbiniekiem un viņu ieguldījumu;

4.22. sagatavo un vada ekskursijas iestādes muzejos, sniedz ar muzeju darbību saistītas konsultācijas, lasa lekcijas un rīko publiskus pasākumus;

4.23. atbilstoši kompetencei sadarbojas ar valsts un pašvaldību institūcijām, nevalstiskajām organizācijām, fiziskajām un juridiskajām personām;

4.24. veic pasākumus valsts, starptautisko projektu un programmu īstenošanas kontrolē traktortehnikas tehniskās atbilstības novērtēšanas jomā;

4.25. administrē traktortehnikas un tās piekabju reģistrācijas valsts nodevu normatīvajos aktos noteiktajā apmērā un kārtībā;

4.26. veic citus normatīvajos aktos noteiktos uzdevumus.

 5. Iestāde funkcijas un uzdevumus veic atbilstoši izstrādātajai darbības stratēģijai, kārtējā gada darbības plānam un budžetam.

6. Iestādei ir šādas tiesības:

6.1. atbilstoši kompetencei slēgt līgumus ar valsts un pašvaldību institūcijām, kā arī nevalstiskajām organizācijām, fiziskajām un juridiskajām personām;

6.2. pieprasīt un saņemt no valsts un pašvaldību institūcijām, kā arī normatīvajos aktos noteiktajā kārtībā no fiziskajām un juridiskajām personām iestādes funkciju izpildei nepieciešamo informāciju;

6.3. iekasēt maksu par sniegtajiem publiskajiem pakalpojumiem Ministru kabineta noteiktajā apmērā;

 6.4. normatīvajos aktos noteiktajā kārtībā rīkoties ar iestādes rīcībā esošo mantu un finanšu līdzekļiem;

6.5. pieaicināt ekspertus, lai veiktu ar iestādes darbību saistītus uzdevumus;

6.6. noformēt un izdot traktortehnikas un tās piekabju īpašumtiesību apliecinošus dokumentus (apliecības);

6.7. izsniegt traktortehnikas un tās piekabju valsts reģistrācijas numura zīmes;

6.8. izsniegt traktortehnikas un tās piekabju tehniskās apskates talonus un uzlīmes;

6.9. piešķirt un anulēt par pārkāpumiem mācību atļaujas izglītības iestādēm un komersantiem, kas nodarbojas ar traktortehnikas vadītāju apmācību;

6.10. piešķirt un anulēt par pārkāpumiem traktortehnikas vadītāju un praktiskās apmācības instruktoru apliecības;

6.11. noformēt un izsniegt traktortehnikas vadītāju apliecības;

6.12. uzlikt vai noņemt informatīvajā sistēmā atsavināšanas aizliegumu atzīmes traktortehnikai vai tās piekabēm;

6.13. izsniegt traktortehnikas un tās piekabju tirdzniecības numura zīmes un apliecības;

6.14. izsniegt traktortehnikas tranzīta numurus un apliecības;

6.15. citas normatīvajos aktos noteiktās tiesības.

**III. Iestādes pārvalde**

 7. Iestādi vada direktors. Iestādes direktors pilda [Valsts pārvaldes iekārtas likumā](http://www.likumi.lv/doc.php?id=63545) noteiktās tiešās pārvaldes iestādes vadītāja funkcijas.

 8. Iestādes direktoru Valsts civildienesta likuma noteiktajā kārtībā ieceļ amatā un no tā atbrīvo zemkopības ministrs. Iestādes direktoram var būt vietnieki.

9. Iestāde ir tiesīga veidot struktūrvienības šajos noteikumos minēto funkciju izpildei. Iestādes struktūrvienības izveido un to kompetenci nosaka iestādes direktors.

**IV. Iestādes darbības tiesiskuma nodrošināšana un pārskatu sniegšana**

10. Iestādes darbības tiesiskumu nodrošina iestādes direktors. Iestādes direktors ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.

11. Iestādes darbinieku administratīvos aktus un faktisko rīcību var apstrīdēt, iesniedzot attiecīgu iesniegumu iestādes direktoram, ja normatīvajos aktos nav noteikts citādi. Iestādes direktora lēmumu var pārsūdzēt tiesā.

12. Iestādes direktora izdotos administratīvos aktus un faktisko rīcību var apstrīdēt Zemkopības ministrijā, ja normatīvajos aktos nav noteikts citādi. Zemkopības ministrijas lēmumu var pārsūdzēt tiesā.

13. Iestāde sagatavo un iesniedz Zemkopības ministrijā pārskatus par iestādes funkciju pildīšanu un līdzekļu izmantošanu.

**V. Noslēguma jautājumi**

14. Iestāde ir valsts aģentūras „Valsts tehniskās uzraudzības aģentūra” funkciju, tiesību, saistību, prasību, bilancē esošās mantas, lietvedības un arhīva pārņēmēja.

15. Atzīt par spēku zaudējušiem Ministru kabineta 2011.gada 14.jūnija noteikumus Nr.448 „Valsts aģentūras „Valsts tehniskās uzraudzības aģentūra” nolikums” (Latvijas Vēstnesis, 2011, 95.nr.).

 16. Noteikumi stājas spēkā 2013.gada 1.janvārī.

Ministru prezidents V.Dombrovskis

Zemkopības ministre L.Straujuma

2012.12.05. 12:57

G.Melkins

67027207, Gints.Melkins@zm.gov.lv